Psalam (Šarić) 8.
Upravitelju pjevačkoga zbora; po gatskom napjevu; psalam Davidov.

1Gospode, vladaoče naš, kako je divno ime tvoje po svoj zemlji! Veličanstvom nebo natkriljuješ. 

2Ti, čiju slavu nebesa slave rječitije, negoli usta čovječje djece: "podigao si sebi branište nasuprot neprijateljima svojim, da zamukne protivnik i mrzitelj. 

3Kad pogledam nebo, djelo prsta tvojih, mjesec i zvijezde, što si ih namjestio, 

4Što je čovjek, da ga se spominješ, zemlje sin, da ga pogledaš? 

5Pa ipak, namjestio si ga samo malo ispod Boga, okrunio si ga slavom i čašću, 

6Postavio si ga vladaocem nad djelom ruku svojih, sve si mu metnuo pod noge: 

7Sve ovce i goveda, i životinje poljske, 

8Ptice nebeske i ribe morske, štogod samo ide stazama morskim. 

9Gospode, vladaoče naš, kako je divno ime tvoje po svoj zemlji! 

Psalmi (Šarić)